ועדת הפנים ואיכות הסביבה, כנסת 15, פרוטוקול מספר 227, 2001-03-13 09:00

דוד אזולאי: בוקר טוב, אני פותח את הישיבה בעניין הצעת חוק ממשלתית - שהייה שלא כדין (איסור סיוע)(הוראת שעה)(תיקון מס' 6), התשס"א-2001.

דוד אזולאי: היועצת המשפטית של המשרד לביטחון פנים, בבקשה.

חנה קלר: תודה.

חנה קלר: הצעת החוק הזאת בעצם מבקשת להאריך בשעה אחת את התוקף של הצעת החוק שהייה שלא כדין, שמשנת 96' מוארכת משנה לשנה ועניינה מתן מענה לחשש לפיגועי פח"ע מצד תושבי האיזור, שאינם רשאים להיכנס או לעבוד בישראל.

חנה קלר: מכיוון שזאת הוראת שעה שעניינה פגיעה בזכויות יסוד כמו חופש העיסוק וכדומה, אנחנו צריכים להטריח את הכנסת ולבוא מידי שנה בשנה כי המחוקק ביקש שבכל שנה נבחן את הצורך לאור המציאות.

דוד אזולאי: למשך כמה זמן?

חנה קלר: אנחנו מאריכים את זה עכשיו לשנה עד שנבוא ונמצא, והלוואי ונגיע לזה מהר, שבאמת אין תשתית שמחייבת אותנו להמשיך ולחוקק את אותה הוראת שעה.

חנה קלר: לצערנו המצב לא רק שלא הוטב, אלא בימים אלה אפילו הוחמר והחוק הזה הוא צורך לאומי.

חנה קלר: אנחנו מתנצלים על כך שהגענו ביום האחרון, אבל בגללל העניין של חילופי שרים והשר היוצא לא רצה לחתום על דברים בתקופה האחרונה לפני פרידתו, הגענו ליום האחרון.

דוד אזולאי: גברתי היועצת המשפטית, לצערי הרב זאת לא הפעם הראשונה שזה קורה.

דוד אזולאי: גם בפעם הקודמת, אם את זוכרת, זה גם כן הגיע ברגע האחרון.

חנה קלר: הפעם התחלנו מוקדם אבל היו בחירות וחילופי שלטון.

דוד אזולאי: הפעם יש לכם סיבה מוצדקת, אבל אני חושב שכדאי לקחת לתשומת לב שבנושאים אלה אסור שיגיעו בחיפזון כזה, כי זה לא טוב לא לנו ולא לכם, בוודאי ובוודאי כשצריכים לקבל החלטות חשובות כאלה.

דוד אזולאי: אתמול בערב זה היה במליאה והבוקר אני כבר מביא את זה לדיון בוועדה, ואני אגיד לך את האמת, אני לא שבע רצון מזה.

דוד אזולאי: יחד עם זאת אני רואה את המצב והאין ברירה הוא שמביא אותנו לכך.

דוד אזולאי: אני מבקש שתקחו את ההערה הזאת לתשומת לבכם.

חנה קלר: החוק מאד פשוט.

חנה קלר: יש כאן הוראה אחת שבמקום חמש יבוא שש.

דוד אזולאי: מישהו רוצה להעיר משהו?

הרצל גדז': זה נוגע גם לתושבי הרשות ומבקרי הרשות?

הרצל גדז': זה חוק שלפני הסכם אוסלו.

חנה קלר: כן, זה גם לגבי תושבי הרשות.

חנה קלר: תיקנו את תושבי האיזור לפי ההסכמים.

דוד אזולאי: יש נערים ששהו באופן בלתי חוקי במדינה לפני היותם בני 18.

דוד אזולאי: לאחר מכן, כשהם מגיעים לגיל 18 הם מבקשים אזרחות.

דוד אזולאי: מה קורה במקרים האלה?

דוד אזולאי: אתם נותנים להם אזרחות?

דוד אזולאי: אתם מגרשים אותם?

דניאל סלומון: אני לא יודע בדיוק על איזה מצב מדובר.

דוד אזולאי: אני מדבר על נער ששהה כאן בשהייה בלתי חוקית, הוא עבד כאן וכשהוא הגיע לגיל 18 הוא מגיש בקשה או שתפסו אותו ואז מגרשים אותו.

הרצל גדז': במקרים של ילדים שההורים שלהם הגיעו לפה באופן בלתי חוקי והביאו אותם איתם, כל עוד הם קטינים הם קטינים ואחרי גיל 18 הם בני טיפול מבחינתנו כי עד גיל 18 לא נוגעים בהם.

דוד אזולאי: ואחרי גיל 18?

דניאל סלומון: הגירוש לא ייעשה באופן אוטומטי רק בגלל שהוא שהה כאן שלא כדין לפני כן, כלומר הבקשה תיבדק במסגרת קריטריונים שלו יחד עם כל המשפחה שלו.

דניאל סלומון: אם המשפחה שלו הצליחה לסדר את מעמדה בישראל והוא חלק מהמשפחה, יכול מאד להיות שיקבל מעמד.

דוד אזולאי: כלומר יקבל פרס על כך שהוא שהה כאן בצורה בלתי חוקית.

דניאל סלומון: הוא לא יקבל פרס, הוא חלק מהמשפחה.

דניאל סלומון: לא נתקלנו במצבים בהם נכנסו לכאן נערים כבודדים, צנחו לכאן משום מקום.

דניאל סלומון: הם נכנסו עם המשפחה כולה.

דניאל סלומון: יש להניח שאם נתפסה המשפחה כולה או שהוחלט לגרש את כל המשפחה, הוא יגורש יחד עם המשפחה אבל לא כנער בודד.

דניאל סלומון: אני לא מכיר מצבים כאלה, ודאי לא כנערים בודדים.

חנה קלר: אני רוצה להדגיש שהחקיקה שלנו היא בדגש על הישראלים שמסייעים.

חנה קלר: התופעה שראינו, שמעבידים ישראלים היו מגיעים למחסום או עוברים אותו ומשם עוזרים לעובדים שלא כדין לעבור.

חנה קלר: המגמה היום היא להרתיע את המעסיקים הישראלים ולא לגבי העובדים הזרים כי אנחנו אומרים: העמדת מקום לינה, הסעה או העסקה.

חנה קלר: היינו עדים לתופעה שישראלים עוזרים בהפרת החוק.

מירי פרנקל-שור: הרי התיקון הזה הוא תיקון שנכלל בחוק עובדים זרים וחל בחוק הכניסה לישראל.

חנה קלר: לגבי המשטרה זה רק לגבי חוק הכניסה לישראל.

חנה קלר: החוק שאנחנו מבקשים את הארכת תוקפו מדבר על תיקונים של חוק הכניסה לישראל שקובעים כעבירה העמדת מקום לינה או סיוע בעניין זה לתושבי האיזור שנכנסו שלא כדין, הסעה או העסקה של תושבי האיזור שאינם שוהים כדין.

חנה קלר: העונש המירבי הוא שנתיים מאסר.

דוד אזולאי: לא הגיע הזמן להחמיר את הענישה?

חנה קלר: השר החדש ביקש מאיתנו לשקול חילוט או השבתה של הרכב ואנחנו העברנו את זה כבר למשטרה להתייחסות ואחר כך למשרד המשפטים.

דוד אזולאי: אני פונה בשם הוועדה ואני מבקש לשקול להחמיר את אמצעי הענישה לאור המצב הקשה שאנחנו נמצאים בו.

חנה קלר: סליחה, היושב ראש, לוועדת הכנסת אנחנו צריכים לבקש דיון לפטור מחובת הנחה?

דוד אזולאי: הוועדה תפנה וגם אתם תפנו לוועדת הכנסת ונבקש פטור מחובת הנחה לאור האילוצים.

חנה קלר: זה יעבור עוד היום בקריאה שניה ושלישית?

דוד אזולאי: אם ידונו בזה היום בוועדת הכנסת ויאשרו את זה וסדר היום יאפשר, זה יעבור היום.

דוד אזולאי: אם לא, זה יעבור מחר.

שי סומך: אם לא, יכול להיות שיהיה צריך את סעיף הרטרואקטיביות.

חנה קלר: זה נכנס לתוקף ב-14.3 ולכן ה-13 לחודש הוא היום האחרון.

דוד אזולאי: אנחנו נעביר את זה כבר הבוקר לוועדת הכנסת.

דוד אזולאי: אני מעמיד את ההצעה להצבעה לקריאה שניה ושלישית.

דוד אזולאי: הוועדה החליטה פה אחד להעביר את הצעת החוק לקריאה שניה ושלישית.

שי סומך: אם, חלילה, החוק יעבור רק מחר, אולי אפשר להסמיך את היועצת המשפטית להתאים את החוק?

דוד אזולאי: אין חקיקה רטרואקטיבית.

מירי פרנקל-שור: לא נוכל לעשות את זה כי אנחנו נניח את החוק היום בכל מקרה.

דוד אזולאי: אנחנו נעשה הכל כדי שזה יהיה היום.

חנה קלר: השר שלנו אמר שנודיע לו והוא יבוא אפילו להצבעה.

חנה קלר: תודה רבה.

דוד אזולאי: תודה רבה לכם, הישיבה נעולה.